РЕГЛАМЕНТ (ЕС) 2020/171 НА КОМИСИЯТА

от 6 февруари 2020 година

за изменение на приложение XIV към Регламент (ЕО) № 1907/2006 на Европейския парламент и на Съвета относно регистрацията, оценката, разрешаването и ограничаването на химикали (REACH)

(текст от значение за ЕИП)

ЕВРОПЕЙСКАТА КОМИСИЯ,

като взе предвид Договора за функционирането на Европейския съюз,

като взе предвид Регламент (ЕО) № 1907/2006 на Европейския парламент и на Съвета от 18 декември 2006 г. относно регистрацията, оценката, разрешаването и ограничаването на химикали (REACH), за създаване на Европейска агенция по химикали, за изменение на Директива 1999/45/ЕО и за отмяна на Регламент (ЕИО) № 793/93 на Съвета и Регламент (ЕО) № 1488/94 на Комисията, както и на Директива 76/769/ЕИО на Съвета и директиви 91/155/ЕИО, 93/67/ЕИО, 93/105/ЕО и 2000/21/ЕО на Комисията (1), и по-специално членове 58 и 131 от него,

като има предвид, че:

(1) Веществата дихексилов естер на 1,2-бензендикарбоксилната киселина, разклонен и линеен, и дихексилов фталат и групата вещества ди-C6-10-алкилови естери на 1,2-бензендикарбоксилната киселина; смесените децилови и хексилови, както и октиловите диестери със съдържание на дихексилов фталат ≥ 0,3 % на 1,2-бензендикарбоксилната киселина отговарят на критериите за класифициране като токсични за репродукцията (категория 1B) в съответствие с Регламент (ЕО) № 1272/2008 на Европейския парламент и на Съвета (2) и поради това отговарят на критериите за включване в приложение XIV към Регламент (ЕО) № 1907/2006, определени в член 57, буква в) от същия регламент.

(2) Веществото триксилил фосфат отговаря на критериите за класифициране като токсично за репродукцията (категория 1B) в съответствие с Регламент (ЕО) № 1272/2008 и поради това отговаря на критериите за включване в приложение XIV към Регламент (ЕО) № 1907/2006, определени в член 57, буква в) от същия регламент.

(3) Веществата натриев перборат; натриева сол и натриев пероксометаборат на перборната киселина отговарят на критериите за класифициране като токсични за репродукцията (категория 1B) в съответствие с Регламент (ЕО) № 1272/2008 и поради това отговарят на критериите за включване в приложение XIV към Регламент (ЕО) № 1907/2006, определени в член 57, буква в) от същия регламент.

(4) Веществата 5-втор-бутил-2-(2,4-диметилциклохекс-3-ен-1-ил)-5-метил-1,3-диоксан [1], 5-втор-бутил-2-(4,6-диметилциклохекс-3-ен-1-ил)-5-метил-1,3-диоксан [2] (обхванати са всички отделни стереоизомери на [1] и [2] или каквато и да е комбинация от тях) са много устойчиви и много биоакумулиращи в съответствие с критериите, определени в приложение XIII към Регламент (ЕО) № 1907/2006, и поради това отговарят на критериите за включване в приложение XIV към същия регламент, определени в член 57, буква д) от същия регламент.

(5) Веществата 2-(2H-бензотриазол-2-ил)-4,6-ди-трет-пентилфенол (UV-328); 2,4-ди-трет-бутил-6-(5-хлорoбензотриазол-2-ил)фенол (UV-327); 2-(2Н-бензотриазол-2-ил)-4-(трет-бутил)-6-(втор-бутил)фенол (UV-350) и 2-бензотриазол-2-ил-4,6-ди-трет-бутилфенол (UV-320) са устойчиви, биоакумулиращи и токсични и/или много устойчиви и много биоакумулиращи в съответствие с критериите, определени в приложение XIII към Регламент (ЕО) № 1907/2006, и поради това отговарят на критериите за включване в приложение XIV към същия регламент, определени в член 57, буква г) и/или буква д) от същия регламент.

(6) Всички гореупоменати вещества са идентифицирани и включени в списъка на кандидат-веществата в съответствие с член 59 от Регламент (ЕО) № 1907/2006. Освен това те са определени за приоритетни за включване в приложение XIV към Регламент (ЕО) № 1907/2006 от Европейската агенция по химикали („Агенцията“) в препоръките ѝ от 10 ноември 2016 г. (3) и 5 февруари 2018 г. (4) в съответствие с член 58, параграфи 3 и 4 от същия регламент. В допълнение Комисията получи становища от заинтересовани страни във връзка с искания за информация относно възможните икономически, социални, здравни и екологични въздействия (ползи и разходи) от включването в приложение XIV към Регламент (ЕО) № 1907/2006 на веществата, предложени от Агенцията в нейния проект на препоръки.

(7) За всяко едно от веществата, включени в приложение XIV към Регламент (ЕО) № 1907/2006, в настоящия регламент, като се има предвид капацитетът на Агенцията да разглежда заявления за разрешение, следва да бъде определена дата, както се изисква от член 58, параграф 1, буква в), подточка i) от Регламент (ЕО) № 1907/2006, от която пускането на пазара и употребата на веществото са забранени, освен ако има издадено разрешение. За нито едно от тези вещества няма причини, поради които датата, посочена в член 58, параграф 1, буква в), подточка ii) от Регламент (ЕО) № 1907/2006, да бъде определена по-ранна от 18 месеца преди датата, посочена в член 58, параграф 1, буква в), подточка i) от същия регламент.

(8) В член 58, параграф 1, буква д) във връзка с член 58, параграф 2 от Регламент (ЕО) № 1907/2006 се предвижда възможност за освобождаване от изискването за разрешаване на видове или категории употреби в случаите, когато съществува специално законодателство на Съюза, с което се налагат минимални изисквания, свързани със защитата на здравето на човека или опазването на околната среда, като се осигурява подходящ контрол на рисковете. В съответствие с наличната понастоящем информация не е целесъобразно да бъдат предоставяни освобождавания въз основа на тези разпоредби.

(9) Тъй като няма информация, която да обосновава необходимостта от освобождаване на изследователска и развойна дейност, насочена към продуктите и процесите, не е целесъобразно да се разглежда такова освобождаване.

(10) Тъй като наличната информация за употребата на предложените вещества е ограничена, на този етап не е целесъобразно да бъдат определяни периоди за преразглеждане съгласно член 58, параграф 1, буква г) от Регламент (ЕО) № 1907/2006.

(11) Веществата тетраоловен триоксид сулфат; пентаоловен тетраоксид сулфат; миний (оловен тетроксид) и оловен моноксид (оловен оксид) отговарят на критериите за класифициране като токсични за репродукцията (категория 1A) в съответствие с Регламент (ЕО) № 1272/2008 и поради това отговарят на критериите за включване в приложение XIV към Регламент (ЕО) № 1907/2006, определени в член 57, буква в) от същия регламент. Те бяха също така идентифицирани и включени в списъка на кандидат-веществата в съответствие с член 59 от Регламент (ЕО) № 1907/2006 и определени за приоритетни за включване в приложение XIV към същия регламент от Агенцията в препоръката ѝ от 10 ноември 2016 г. в съответствие с член 58, параграфи 3 и 4 от същия регламент. Употребата на олово и неговите съединения е обхваната от Директива 98/24/ЕО на Съвета (5) и в определена степен от Директива 2010/75/ЕС на Европейския парламент и на Съвета (6) и мерките ѝ за изпълнение, установяващи заключенията за най-добрите налични техники (НДНТ). Освен това, действащите в Съюза задължителна гранична стойност на професионална експозиция и задължителна биологична гранична стойност за оловни съединения съгласно Директива 98/24/ЕО ще бъдат преразгледани. Поради това, както и с оглед на евентуалното приемане на по-строги мерки за работното място, е целесъобразно да се отложи вземането на решение за включване на тези вещества в приложение XIV към Регламент (ЕО) № 1907/2006. В допълнение, благодарение на изпълнението на Директива 2010/75/ЕС и на предшестващите я законодателни актове, емисиите на олово и оловни съединения в околната среда са намалели и продължават да намаляват, както се вижда от докладването съгласно Европейския регистър за изпускането и преноса на замърсители (ЕРИПЗ), като се очаква допълнително намаление с приемането на новите заключения за НДНТ и с актуализирането на разрешителните, с цел тези заключения да бъдат отразени.

(12) Всички видове употреба на 1-метил-2-пиролидон (NMP) са ограничени в съответствие с приложение XVII към Регламент (ЕО) № 1907/2006. NMP има характерни свойства, които са сходни с тези на N,N-диметилацетамид (DMAC) и N,N-диметилформамид (DMF), като трите вещества имат сходни промишлена употреба и могат да се считат за взаимозаменяеми, най-малкото за някои ползватели, макар че като цяло не могат да се считат за преки алтернативи. С оглед на приликите между трите вещества, с цел осигуряване на последователен регулаторен подход (7), решението за включване на NMP в приложение XIV към Регламент (ЕО) № 1907/2006 следва да бъде отложено, както беше направено за DMAC и DMF, когато Комисията взе под внимание препоръките на Агенцията съответно от 17 януари 2013 г. (8) и 6 февруари 2014 г. (9)

(13) С цел да се избегне преждевременното излизане от употреба на изделия или съставни продукти, които вече не се произвеждат след датите на забрана, посочени в приложение XIV към Регламент (ЕО) № 1907/2006, някои от включените в същото приложение вещества (в самостоятелен вид или в смес) трябва да бъдат налични за производството на резервни части във вид на изделия или съставни продукти за ремонта на тези изделия или съставни продукти, когато тези изделия или съставни продукти не могат да функционират по предназначение без тези резервни части и когато някои вещества от приложение XIV (в самостоятелен вид или в смес) са необходими за ремонта на такива изделия или съставни продукти. С цел се улесни подаването на заявления за разрешения за тези видове употреба, съществуващите преходни разпоредби следва да бъдат разширени, за да се позволи приемането на мерки за изпълнение за опростеното подаване на заявления за разрешения в такива случаи. В допълнение, текстът на бележките към таблицата от приложение XIV към Регламент (ЕО) № 1907/2006 следва да бъде преразгледан, за да се осигури последователност на терминологията по отношение на изделията и съставните продукти в светлината на решението на Съда на ЕС по дело C-106/14 (10).

(14) Поради това Регламент (ЕО) № 1907/2006 следва да бъде съответно изменен.

(15) Мерките, предвидени в настоящия регламент, са в съответствие със становището на комитета, учреден съгласно член 133 от Регламент (ЕО) № 1907/2006,

ПРИЕ НАСТОЯЩИЯ РЕГЛАМЕНТ:

Член 1 Приложение XIV към Регламент (ЕО) № 1907/2006 се изменя в съответствие с приложението към настоящия регламент.

Член 2 Настоящият регламент влиза в сила на двадесетия ден след деня на публикуването му в Официален вестник на Европейския съюз.

Настоящият регламент е задължителен в своята цялост и се прилага пряко във всички държави членки. Съставено в Брюксел на 6 февруари 2020 година. За Комисията Председател Ursula VON DER LEYEN

(1) ОВ L 396, 30.12.2006 г., стр. 1.

(2) Регламент (ЕО) № 1272/2008 на Европейския парламент и на Съвета от 16 декември 2008 г. относно класифицирането, етикетирането и опаковането на вещества и смеси (ОВ L 353, 31.12.2008 г., стр. 1).

(3) https://echa.europa.eu/documents/10162/13640/7th_axiv_recommendation_november2016_en.pdf

(4) https://echa.europa.eu/documents/10162/13640/8th_axiv_recommendation_february2018_en.pdf

(5) Директива 98/24/ЕО на Съвета от 7 април 1998 г. за опазване на здравето и безопасността на работниците от рискове, свързани с химични агенти на работното място (четиринадесета специална директива по смисъла на член 16, параграф 1 от Директива 89/391/ЕИО) (ОВ L 131, 5.5.1998 г., стр. 11).

(6) Директива 2010/75/ЕС на Европейския парламент и на Съвета от 24 ноември 2010 г. относно емисиите от промишлеността (комплексно предотвратяване и контрол на замърсяването) (ОВ L 334, 17.12.2010 г., стр. 17).

(7) https://echa.europa.eu/rmoa/-/dislist/details/0b0236e181ffe81a

(8) https://echa.europa.eu/documents/10162/13640/4th_a_xiv_recommendation_17jan2013_en.pdf

(9) https://echa.europa.eu/documents/10162/13640/5th_a_xiv_recommendation_06feb2014_en.pdf

(10) Решение на Съда на ЕС от 10 септември 2015 г., Fédération des entreprises du commerce et de la distribution (FCD) and Fédération des magasins de bricolage et de l’aménagement de la maison (FMB), C-106/14, ECLI:EU:C:2015:576.